**ELŐTERJESZTÉS**

**Szombathely Megyei Jogú Város Közgyűlésének**

**Kulturális, Oktatási és Civil Bizottsága 2025. március 25-i ülésére**

**Javaslat a 2025. évi fonyódi gyermektábor megvalósítására**

Szombathely Megyei Jogú Város Közgyűlése a 83/2023. (III.30.) Kgy. sz. határozatával egyetértett azzal, hogy évente, a tanév lezárását követő 3 hétben önkormányzati gyermektábor kerüljön megszervezésre a SZOVA Zrt. tulajdonában álló Fonyód, Báthory utca 4. szám alatti üdülőben, amelynek infrastrukturális feltételei, elhelyezkedése teljes mértékben megfeleltek egy bentlakásos, iskolás gyermekeknek szóló tábor helyszínének.

A Közgyűlés döntése alapján 2023. évben a Szombathelyi Derkovits Gyula Általános Iskola, a Szombathelyi Váci Mihály Általános Iskola és Alapfokú Művészeti Iskola, valamint az Oladi Általános Iskola, a Kulturális, Oktatási és Civil bizottság döntése alapján pedig 2024. évben a Paragvári Utcai Általános Iskola, a Szombathelyi Bercsényi Miklós Általános Iskola és a Szombathelyi Neumann János Általános Iskola diákjai táborozhattak a Balaton partján. A táborral kapcsolatos szervezési feladatokat a Polgármesteri Hivatal Egészségügyi, Kulturális és Köznevelési Irodája látta el.

A táborvezetők tájékoztatása szerint a tábor jól megszervezett, minden feltételnek és igénynek teljes mértékben megfelelt, a táborozók és segítőik egy csodálatos hetet tölthettek a Balaton partján.

Az Önkormányzat a 2025. évi költségvetéséről szóló 4/2025. (II.28.) önkormányzati rendelet 8. mellékletében az Oktatási ágazat kiadásai „Fonyódi gyermektábor” tételsoron az előző évekhez hasonlóan 6.000.000 Ft-ot biztosított a tábor megszervezéséhez és lebonyolításához szükséges költségek fedezetére. A táborral kapcsolatos költségeket teljes egészében az Önkormányzat viseli, így a táborban való részvétel a gyermekek számára ingyenes.

**A 2025. évi gyermektábor az alábbiak szerint valósul meg:**

1. **Időtartam:** A tanév lezárását követő 3 hét, turnusonként 1 hét időtartamban. 2025. évben június 22. és július 13. között.
2. **Résztvevők:** turnusonként egy-egy általános iskola diákjai, minden turnusban 20 (4., 5. és 6. évfolyamos) diák részvételével, valamint az iskola által biztosított 1 fő táborvezetővel, 2 fő pedagógus segítővel, és 1 fő takarító személyzettel.

A táborozó gyermekeket az adott iskola választja ki szociális rászorultság, kiemelkedő tanulmányi eredmény, szorgalom vagy sport teljesítmény, tanulmányi vagy sportversenyen elért eredmény alapján.

1. **Tárgyi, személyi és egyéb feltételek biztosítása:**

A táboroztatáshoz szükséges személyi és tárgyi feltételeket – beleértve a gyermekek táborhelyre bérelt autóbusszal történő utaztatását és étkeztetését is – az önkormányzat biztosítja.

1. **Adminisztrációs feladatok:** a nyári tábor megszervezésével, lebonyolításával kapcsolatos koordinációs feladatokat a Polgármesteri Hivatal Egészségügyi, Kulturális és Köznevelési Irodája látja el.

A diákok és a táborozást szervezők a táborozás ideje alatt napi ötszöri étkezésben részesülnek, melyből három étkezés (reggeli, ebéd, vacsora) meleg étkezés, míg a tízórai és uzsonna hideg élelem.

Évente három szombathelyi általános iskola diákjainak táboroztatása lehetséges, forgó rendszerben.A Közgyűlés 263/2023. (IX.28.) Kgy. számú határozatával a Kulturális, Oktatási és Civil Bizottságot hatalmazta fel 2024. évtől a fonyódi gyermektábor három résztvevő általános iskolájának kiválasztására.

Az előző évi önkormányzati nyári napközis tábor adatai alapján a legtöbb gyermek a Bercsényi Miklós Általános Iskolából (26 fő) vette igénybe a nyári táborozási lehetőséget, a Paragvári Utcai Általános Iskolából 16 fő, a Derkovits Gyula Általános Iskolából 10 fő, az Oladi Általános Iskolából 8 fő, a Váci Mihály Általános Iskola és Alapfokú Művészeti Iskolából 7 fő, a Gothard Jenő Általános Iskolából 3 fő, a Szombathelyi Neumann János Általános Iskolából 2 fő, a Szombathelyi Zrínyi Ilona Általános Iskolából 2 fő, a Dési Huber István Általános Iskolából pedig 1 fő.

Tekintettel arra, hogy a 2023. és 2024. évi fonyódi gyermektábor résztvevői a Szombathelyi Derkovits Gyula Általános Iskola, a Szombathelyi Váci Mihály Általános Iskola és Alapfokú Művészeti Iskola, az Oladi Általános Iskola, a Paragvári Utcai Általános Iskola, a Szombathelyi Bercsényi Miklós Általános Iskola, és a Szombathelyi Neumann János Általános Iskola diákjai voltak, javaslom, hogy 2025. évben a fonyódi gyermektábor az alábbi általános iskolák részvételével valósuljon meg:

Dési Huber István Általános Iskola

Szombathelyi Zrínyi Ilona Általános Iskola

Gothard Jenő Általános Iskola

Kérem a Tisztelt Bizottságot, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2025. március „ ”**

**/: Dr. László Győző :/**

**HATÁROZATI JAVASLAT**

**…/2025. (III.25.) KOCB. számú határozat**

1. Szombathely Megyei Jogú Város Közgyűlésének Kulturális, Oktatási és Civil Bizottsága a „Javaslat a 2025. évi fonyódi gyermektábor megvalósítására” című előterjesztést megtárgyalta, és egyetért a 2025. évi fonyódi gyermektábor előterjesztés szerinti megszervezésével.
2. A Közgyűlés 263/2023. (IX.28.) Kgy. számú határozatában kapott felhatalmazás alapján a Bizottság úgy dönt, hogy a 2025. évi fonyódi gyermektábor az alábbi általános iskolák részvételével valósuljon meg:

Dési Huber István Általános Iskola

Szombathelyi Zrínyi Ilona Általános Iskola

Gothard Jenő Általános Iskola

**Felelős:** Putz Attila, a Kulturális, Oktatási és Civil Bizottság elnöke

Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (1-2. pont vonatkozásában)